ΚΕΦΑΛΑΙΟ 5 – ΣΤΑΤΙΣΤΙΚΕΣ ΥΠΟΘΕΣΕΙΣ 
5.1 Γενικά
Όταν λέμε Στατιστική Υπόθεση, εννοούμε μια υπόθεση που κάνουμε για τον άγνωστο πληθυσμό που μελετάμε. Π.χ. σε μια έρευνα που γίνεται για την απόδοση ενός φαρμάκου Α, μπορούμε να υποθέσουμε οτι το φάρμακο αυτό καταπολεμά κάποια αρρώστια σε ποσοστό 80% των ασθενών ή οτι είναι καλύτερο απο κάποιο φάρμακο Β, που πιθανόν να κυκλοφορεί στο εμπόριο. Σε μια έρευνα για το ύψος των ανθρώπων μιας συγκεκριμένης φυλής, μπορεί κάποιος να ισχυριστεί οτι το μέσο ύψος τους υπερβαίνει το 1,80 m ή οτι η φυλή Α έχει πιο ψηλά άτομα απο τις φυλές Β, Γ ή Δ. Στη Γεωπονία συχνά μας ενδιαφέρει αν μια μέθοδος καλλιέργειας ενός φυτού είναι καλύτερη από κάποια άλλη ή αν κάποιο λίπασμα είναι αποτελεσματικότερο από κάποια άλλα. Αυτές οι ερευνητικές υποθέσεις, που κάνει ένας ερευνητής χρειάζονται επιβεβαίωση ή απόρριψη. Η διαδικασία την οποία ακολουθούμε για να επαληθεύσουμε τέτοιους ισχυρισμούς, ονομάζεται Έλεγχος Υπόθεσης (ή Στατιστικό τέστ).
Οι Έλεγχοι Υποθέσεων αποτελούν το σημαντικότερο κομμάτι της Στατιστικής αλλά και της έρευνας γενικότερα. Ουσιαστικά οι περισσότερες θεωρίες σήμερα στηρίζονται σε αυτούς. Είναι γεγονός όμως, οτι πολλές φορές γίνεται μια κακή χρήση των στατιστικών τέστ, σε σημείο να ισχυρίζονται κάποιοι οτι τελικά με την Στατιστική μπορεί κανείς να αποδείξει τα πάντα. 
Κρίνουμε λοιπόν σκόπιμο να ξεκαθαρίσουμε μερικά πράγματα, για να αποφευχθούν τυχόν παρερμηνείες ή παρεξηγήσεις απο τον αναγνώστη. Και  πρώτα απ' όλα, τι σημαίνει "απόδειξη", στην Στατιστική. Στα Μαθηματικά, όταν λέμε να αποδείξουμε μια πρόταση ή ένα θεώρημα, γνωρίζουμε οτι θα ακολουθήσουμε μια επαγωγική διαδικασία, στηριζόμενοι σε κάποια "αξιώματα". Συνεπώς η επαλήθευση ή όχι μιας πρότασης είναι μια διαδικασία καθολικά αληθής, αφού στηρίζεται σε μια αξιωματικά θεμελιωμένη θεωρία. Έτσι πειραματιζόμενοι με κάποια τρίγωνα, ισχυριζόμαστε οτι το άθροισμα των γωνιών του τριγώνου είναι 180 μοίρες. Αυτό μπορεί να διατυπωθεί και να αποδειχθεί με αυστηρά βήματα αφού θέσει κανείς κάποια αξιώματα. Πειράματα όμως με προβλέψιμα αποτελέσματα, όπως το παραπάνω, είναι μάλλον σπάνια, σε σχέση με τα μη προβλέψιμα. Οση γνώση μαθηματικών ή άλλων επιστημών και να έχει κάποιος δεν μπορεί να προβλέψει το φύλο ενός παιδιού πριν να γεννηθεί (ή πριν κάνει υπέρηχο!) ή το ύψος ενός ανθρώπου με ακρίβεια, πριν να τον μετρήσει ή αν η παραγωγή ντομάτας του χωραφιού του θα είναι περισσότερη από πέρυσι. Μπορεί βέβαια να ισχυριστεί ότι στα δύο παιδιά που γεννιούνται το ένα είναι κορίτσι, όμως σίγουρα δεν μπορεί να "αποδείξει" τον ισχυρισμό του με έναν αυστηρό (μαθηματικό) τρόπο. Εκείνο που μπορεί να κάνει είναι, έχοντας π.χ. ένα δείγμα από 500 νεογέννητα παιδιά, να μετρήσει τα κορίτσια και να επιβεβαιώσει ή να απορρίψει τον ισχυρισμό του. Πιο σωστά, μπορεί να ελέγξει αν τα δεδομένα του παρέχουν την ένδειξη οτι ο ισχυρισμός του δεν είναι σωστός ή αν τα δεδομένα του, δεν καταφέρνουν να τον απορρίψουν. Απόδειξη λοιπόν στην Στατιστική είναι απλώς μια ισχυρή ένδειξη.
Στην παραπάνω φράση κρύβεται όλη η ουσία για τους στατιστικούς ελέγχους. Πράγματι, αν ο ερευνητής στα 500 παιδιά έβρισκε 250 κορίτσια και 250 αγόρια, δεν θα είχε κανένα λόγο να αμφιβάλει για την αναλογία 50% - 50% στα νεογέννητα. Αν πάλι έβρισκε 240 - 260, πάλι το πιθανότερο είναι ότι δεν έχει πολλές ενδείξεις οτι κάτι δεν πάει καλά με την αναλογία 50% - 50% και θα υπέθετε οτι παίρνοντας ένα άλλο δείγμα (1000 ή 2000 νεογέννητα) θα μπορούσε να βρει μια πιο ισορροπημένη αναλογία. Τι γίνεται όμως στην περίπτωση που ανακαλύπτει οτι τα 400 απο τα 500 νεογέννητα είναι κορίτσια; Τότε μπορεί να πει οτι διαθέτει μια ισχυρή ένδειξη οτι η αναλογία πλέον δεν είναι 50% - 50%, αλλά πολύ διαφορετική, έτσι έχει αποδείξει κάτι νέο και με τον τρόπο αυτό συνεισφέρει στην έρευνα με μια σημαντική ανακάλυψη. 
Εκείνο που ενδιαφέρει στην περίπτωση ενός νέου ερευνητικού αποτελέσματος,  (π.χ. ότι το λίπασμα Α είναι καλύτερο από το λίπασμα Β), είναι ο ισχυρισμός μας να είναι πιθανότατα σωστός. Δηλαδή να μην υπάρχει μεγάλη πιθανότητα να βγάλουμε λάθος συμπεράσματα. Στην Στατιστική επιδιώκουμε η πιθανότητα ενός τέτοιου λάθους συμπεράσματος, να μην είναι μεγαλύτερη από 5% (ή 0,05) και αυτό ονομάζεται Σημαντικότητα του Ελέγχου (Significance)

5.2 Περίπτωση A – Διαφορές μεταξύ πληθυσμών, αναφορικά με ένα Ποσοτικό Χαρακτηριστικό (t-test & ANOVA) 
Στην πρώτη περίπτωση, υποθέτουμε πως μελετήσαμε ένα ποσοτικό χαρακτηριστικό (συνήθως συνεχές, αλλά αυτό δεν είναι πάντα απαραίτητο). Στα χαρακτηριστικά αυτά αναφερόμαστε συνήθως στη μέση τιμή τους και θεωρούμε ότι η μέση τιμή είναι ένα αντιπροσωπευτικό μέγεθος για το χαρακτηριστικό αυτό. Συνήθως η μέση τιμή βέβαια είναι αντιπροσωπευτική σε συμμετρικές κατανομές (κανονική), ενώ σε περιπτώσεις ασυμμετρίας χρησιμοποιείται η διάμεσος. Για το λόγο αυτό οι διαδικασίες που θα παρουσιαστούν περιληπτικά στην παράγραφο αυτή, κάνουν λόγο για τη μέση τιμή. Αντίστοιχες διαδικασίες που αφορούν ασύμμετρες κατανομές, συνεπώς κάνουν λόγο για τη διάμεσο, υπάρχουν, και ονομάζονται Μη Παραμετρικές Δοκιμασίες (non parametric tests). Για τις δοκιμασίες αυτές παραπέμπουμε τον αναγνώστη σε άλλα βοηθήματα. 
Θέτουμε λοιπόν στη συνέχεια το γενικό ερώτημα:
«Υπάρχουν διαφορές ανάμεσα στις μέσες τιμές δύο η περισσότερων υποομάδων πληθυσμών?»
Οι υποομάδες μπορεί να αφορούν π.χ το φύλο (άνδρες/γυναίκες), το κάπνισμα (καπνιστές/μη καπνιστές) την ηλικία μετρημένη με διατάξιμη μεταβλητή (ηλικία άνω των 40 / ηλικία κάτω των 40) ή στις γεωπονικές επιστήμες οι ομάδες αυτές μπορεί να είναι φυτά στα οποία δόθηκε το λίπασμα Α και φυτά στα οποία δόθηκε το λίπασμα Β ή φυτά που καλλιεργήθηκαν σε θερμοκρασία 25οC και φυτά που καλλιεργήθηκαν στους 28οC.
Οι υποομάδες μπορεί να είναι μόνο δύο όπως τα παραπάνω παραδείγματα ή και περισσότερες,  π.χ. σύγκριση 3 ή 4 λιπασμάτων ή θερμοκρασιών (ή «επεμβάσεων» γενικότερα, όπως συχνά αναφέρονται στα γεωργικά πειράματα).
Παράδειγμα 1
Ένας ερευνητής ισχυρίστηκε ότι οι άνδρες είναι πιο ψηλοί από τις γυναίκες. Θέλησε λοιπόν να βρει αν υπάρχει διαφορά στο μέσο ύψος των ανδρών και των γυναικών, για να αποδείξει τον ισχυρισμό του. Ξεκίνησε με δύο δείγματα (ένα με άνδρες και ένα με γυναίκες) και μέτρησε τα ύψη τους. Ας πούμε πως μέτρησε 150 άνδρες και 150 γυναίκες και υποθέτουμε πως βρήκε τις παρακάτω μέσες τιμές στα δείγματα του:
Μέση τιμή ανδρών (στο δείγμα) = 179 cm 
Μέση τιμή γυναικών (στο δείγμα) = 175 cm
Ο ερευνητής λοιπόν παρατήρησε μια ΔΙΑΦΟΡΑ 4 εκατοστών στις μέσες τιμές στα δύο δείγματα! Άρα τα μέσα ύψη ανδρών και γυναικών σίγουρα δεν είναι ίδια (ΣΤΑ ΔΕΙΓΜΑΤΑ) 
Το Ερώτημα: 
Η Γενική ερώτηση που θέτουμε στη συνέχεια είναι:
«Αυτές οι διάφορες που βρήκαμε ανάμεσα στις ομάδες (στην προκειμένη περίπτωση μεταξύ ανδρών και γυναικών), στα δείγματα ήταν τυχαίες ή μήπως ΥΠΑΡΧΟΥΝ πράγματι διαφορές και στους πληθυσμούς;»
Αν μπορούσαμε δηλαδή να μετρήσουμε ολόκληρους τους πληθυσμούς, από τους οποίους προέρχονται τα δείγματα, θα έβγαινε πάλι διαφορά ή δεν θα έβγαινε; Αν δεν υπάρχει διαφορά στους πληθυσμούς, τότε ότι διαφορά παρατηρήσαμε στα δείγματα, είναι ΤΥΧΑΙΑ. 
Στην Στατιστική χρησιμοποιούμε κάποιες διαδικασίες που επιτρέπουν να απαντήσουμε με ένα ΝΑΙ ή ένα ΟΧΙ στην παραπάνω βασική ερώτηση. Οι διαδικασίες αυτές λέγονται Στατιστικές Δοκιμασίες (Statistical Tests) και ανάλογα με το πρόβλημα υπάρχει και η κατάλληλη μέθοδος. 
Όταν θέλουμε να συγκρίνουμε τις μέσες τιμές ανάμεσα σε ΔΥΟ υποομάδες χρησιμοποιούμε τον Έλεγχο t (t-test), ενώ για να συγκρίνουμε ΠΕΡΙΣΣΟΤΕΡΕΣ ΑΠΟ ΔΥΟ υποομάδες, χρησιμοποιούμε Ανάλυση Διακύμανσης (Analysis of Variance - ANOVA)
H Τιμή P και η Απόφαση
Πως καταλήγουμε τώρα στην απόφαση μας; Στις σημειώσεις αυτές δεν θα δώσουμε λεπτομέρειες για τις διαδικασίες που αναφέραμε παραπάνω, που κάποιες είναι υπολογιστικά εύκολες, άλλες είναι πιο δύσκολες. Θεωρούμε ότι ο αναγνώστης μπορεί να χρησιμοποιήσει εξειδικευμένα Στατιστικά Προγράμματα (π.χ. EXCEL, SPSS, …) ώστε να γίνουν οι υπολογισμοί, και ο σκοπός μας είναι απλά να μπορεί να κατανοήσει τα αποτελέσματα που δίνουν τα προγράμματα αυτά. 
Οι Υπολογιστές μας δίνουν ως αποτέλεσμα, ένα «μαγικό» αριθμό στην κλίμακα από το 0 μέχρι το 1, που μας δίνει την ΠΙΘΑΝΟΤΗΤΑ να είναι οι διαφορές μεταξύ των υποομάδων τυχαίες.
Τον αριθμό αυτό τον ονομάζουμε Τιμή P (P-value)
Αν ο αριθμός αυτός είναι πολύ μικρός, τότε οι διαφορές που παρατηρήθηκαν στα δείγματα δεν μπορεί να είναι τυχαίες, άρα υπάρχουν διαφορές και στους αντίστοιχους πληθυσμούς. Αν ο αριθμός είναι μεγάλος, τότε δεν μπορούμε να συμπεράνουμε πως υπάρχουν διαφορές στους πληθυσμούς, αφού υπάρχει πιθανότητα οι διαφορές στα δείγματα να ήταν τυχαίες. Το όριο ανάμεσα στο «μεγάλο» και στο «μικρό» στην παραπάνω πρόταση είναι το 5% ή το 0,05. Ανακεφαλαιώνοντας
· Αν το P<0,05 (πιο μικρό από το 5%) τότε οι διαφορές ΔΕΝ είναι τυχαίες, δηλαδή οι διαφορές που βρήκαμε στα δείγματα, επιβεβαιώνονται πιθανότατα και στους πληθυσμούς
· Αν το P>0,05 (πιο μεγάλο από το 5%) τότε οι διαφορές μπορεί να είναι τυχαίες,  άρα οι διαφορές που βρήκαμε στα δείγματα, ΔΕΝ επιβεβαιώνονται στους πληθυσμούς
Η πιθανότητα να έχουμε κάνει λάθος στον ισχυρισμό μας είναι ίση με P. Για το λόγο αυτό, όσο πιο μικρό είναι το P, τόσο πιο σίγουροι είμαστε για τις διαφορές που υπάρχουν και πιο έγκυρο είναι το αποτέλεσμα της έρευνας μας. 
Αν επανέλθουμε στο παράδειγμα 1, η απάντηση στο ερώτημα αν υπάρχει διαφορά ανάμεσα στα μέσα ύψη ανδρών και γυναικών, δίνεται εφαρμόζοντας τον έλεγχο t, και το αποτέλεσμα (από το EXCEL πχ.) είναι p=0,000012. Προφανώς το  p είναι πολύ μικρότερο από το 0,05 άρα οι διαφορά στα ύψη, που παρατηρήθηκε στα δείγματα ΔΕΝ μπορεί να είναι τυχαία και επιβεβαιώνεται και στους πληθυσμούς. Τελικά δηλαδή οι άνδρες είναι πράγματι πιο ψηλοί από τις γυναίκες (κατά μέσο όρο βέβαια!) 

5.3 Περίπτωση B – Συσχετίσεις Ποσοτικών Χαρακτηριστικών 
Στην δεύτερη περίπτωση, υποθέτουμε πως μελετήσαμε ταυτόχρονα δύο ή και περισσότερα ποσοτικά χαρακτηριστικά σε ένα δείγμα, ας πούμε το Χ και το Υ. Θέλουμε να δούμε αν υπάρχει κάποιου είδους σχέση μεταξύ τους. 
Σε όλες τις περιπτώσεις που ζητάμε συσχέτιση χαρακτηριστικών, ενδιαφερόμαστε να δώσουμε απάντηση στα ερωτήματα:
1. Υπάρχει σχέση; 
2. Τι σχέση είναι αυτή; (π.χ. όταν αυξάνει το ένα, αυξάνει και το άλλο ή αντίστροφα;)
3. Ποιος είναι ο βαθμός αυτής της σχέσης;
4. Ποια είναι η μορφή αυτής της σχέσης; 
Παραδείγματα:
α) Τι σχέση υπάρχει ανάμεσα στο ύψος και το βάρος των ανθρώπων; όταν αυξάνει το ένα, αυξάνει και το άλλο ή αντίστροφα; 
β) Υπάρχει κάποια σχέση ανάμεσα στην ποσότητα λιπάσματος που δίνουμε και στην παραγωγή που περιμένουμε να πάρουμε;
γ) Πως μπορούμε να προβλέψουμε την παραγωγή για διάφορες ποσότητες λιπάσματος που δίνουμε; 
Οι μέθοδοι της Παλινδρόμησης (Regression) και της Συσχέτισης (Correlation) προσπαθούν να δώσουν απαντήσεις στα ερωτήματα αυτά. Το πρόβλημα της σχέσης ανάμεσα σε μεταβλητές είναι αρκετά γενικό και μπορεί να επεκταθεί σε περισσότερες των δύο μεταβλητών. Στις σημειώσεις όμως αυτές θα ασχοληθούμε μόνο με την απλούστερη περίπτωση των μεταβλητών Χ και Υ.
Αν και οι διαδικασίες της Παλινδρόμησης και της Συσχέτισης, ασχολούνται και οι δύο με τις σχέσεις ανάμεσα σε μεταβλητές, διαφέρουν δραστικά στη φύση τους και στον τρόπο με τον οποίο μεταχειρίζονται τις μεταβλητές. 
Στην παλινδρόμηση, προσπαθούμε να απαντήσουμε στο ερώτημα 4, από τα παραπάνω, δηλαδή: Πώς αλλάζει η (μέση) τιμή της Υ, όταν αλλάζει η τιμή της Χ; Η Χ ονομάζεται ανεξάρτητη μεταβλητή (independent variable). H μεταβλητή Υ πάντοτε είναι τυχαία, δεν μπορεί να ελεγχθεί από τον ερευνητή και ονομάζεται εξαρτημένη (dependent variable). Αφού κατασκευαστεί η σχέση ανάμεσα στις μεταβλητές, η μεταβλητή Χ μπορεί να χρησιμοποιηθεί για την πρόβλεψη των τιμών της Υ. 
Στην συσχέτιση, η οποία δίνει απαντήσεις στο ερώτημα 3, δεν υπάρχει διάκριση μεταξύ των μεταβλητών. Θεωρούνται και οι δύο τυχαίες (μη ελεγχόμενες από τον ερευνητή), και δεν διαχωρίζονται σε ανεξάρτητη - εξαρτημένη. Και οι δύο έχουν την ίδια βαρύτητα, στην έρευνά μας και η σχέση τους είναι συμμετρική. Στην περίπτωση αυτή ενδιαφερόμαστε να υπολογίσουμε αριθμητικά, το βαθμό στον οποίο οι μεταβλητές σχετίζονται μεταξύ τους. 
Στις παρούσες σημειώσεις θα ασχοληθούμε μόνο με την Απλή Συσχέτιση μεταξύ ΔΥΟ χαρακτηριστικών, η οποία μπορεί να εκφραστεί με έναν αριθμό, που ονομάζεται Συντελεστής Συσχέτισης (Correlation Coefficient).  Υπάρχουν κυρίως δύο Συντελεστές Συσχέτισης που χρησιμοποιούνται στα ποσοτικά χαρακτηριστικά. Ο Συντελεστής του Pearson και ο Συντελεστής του Spearman.
Ο Συντελεστής του Pearson χρησιμοποιείται κανονικά όταν τα δεδομένα μας είναι συνεχή, αλλά παρουσιάζουν ταυτόχρονα και μια κανονικότητα (συμμετρικότητα δηλαδή). Μπορούμε με ένα ιστόγραμμα ή θηκόγραμμα να ελέγξουμε τη συμμετρία των δεδομένων μας προσεγγιστικά. Ονομάζεται επίσης και Συντελεστής Γραμμικής Συσχέτισης. 
Ο Συντελεστής του Spearman, χρησιμοποιείται σε όλες τις άλλες περιπτώσεις, καθώς και στην περίπτωση που έχουμε διακριτά δεδομένα, αλλά μπορεί να χρησιμοποιηθεί και στα ποιοτικά διατάξιμα χαρακτηριστικά.

Παράδειγμα 2
Θέλουμε να ελέγξουμε αν το ύψος έχει κάποια σχέση με το βάρος σε άτομα 15-18 ετών (μαθητές Λυκείου). Μελετήσαμε 50 μαθητές. 
Διάγραμμα Διάχυσης
Τα δεδομένα παρουσιάζονται σε ένα γράφημα (στον Χ βάλαμε το ύψος και στο Υ το βάρος). Το διάγραμμα X-Y, ονομάζεται Διάγραμμα Διάχυσης (Scatter)
[image: ]
Από το διάγραμμα αυτό, μπορούμε να έχουμε μια πρώτη οπτική επαφή με τα δεδομένα και να βγάλουμε τα πρώτα συμπεράσματα. Στην περίπτωση αυτή φαίνεται ότι υπάρχει μια τάση να έχουμε αυξημένο βάρος σε μαθητές με μεγάλο ύψος και μικρότερο βάρος σε μαθητές με χαμηλό ύψος. Στην περίπτωση αυτή η συσχέτιση είναι ΘΕΤΙΚΗ. 
Υπάρχει όμως περίπτωση να έχουμε μια σχέση, όπου σε αυξημένες τιμές ενός χαρακτηριστικού (Χ), αντιστοιχούν μειωμένες τιμές του άλλου (Υ), οπότε το διάγραμμα μπορεί να φαίνεται όπως παρακάτω, και τότε έχουμε ΑΡΝΗΤΙΚΗ συσχέτιση


Συντελεστής Συσχέτισης του Pearson
O συντελεστής συσχέτισης του Pearson, συμβολίζεται στο εξής με r και παίρνει τιμές ανάμεσα στο -1 και στο +1. Όταν είναι θετικός (δηλαδή από το 0 μέχρι το +1), έχουμε Θετική Συσχέτιση, ενώ όταν είναι αρνητικός (από -1 μέχρι το 0), έχουμε Αρνητική Συσχέτιση. 
Όσο πιο κοντά είναι τα δεδομένα μας σε ευθεία γραμμή, τόσο πιο μεγάλος είναι ο συντελεστής (πλησιάζει τον αριθμό 1). Μερικά παραδείγματα βλέπουμε στο παρακάτω σχήμα

(για θετικές συσχετίσεις) και στο παρακάτω για αρνητικές

 
 
Γενικά όσο στενεύει η «έλλειψη» που περιλαμβάνει τα δεδομένα μας, τόσο πιο κοντά στον αριθμό 1 είναι ο συντελεστής. 
εμπειρικά, μπορούμε να πούμε ότι: 
1) Οταν 0<r0,25, τότε είναι πολύ μικρή συσχέτιση
2) Οταν 0,25r0,50, τότε έχουμε ελαφρά συσχέτιση
3) Οταν 0,50r0,75, η συσχέτιση είναι σχετικά ισχυρή και 
4) Οταν 0,75r1, τότε η συσχέτιση είναι πολύ ισχυρή. 
Αντίστοιχα μπορούμε να πούμε και για τις αρνητικές τιμές του r 
Παρατήρηση:
O τύπος που μας υπολογίζει το συντελεστή συσχέτισης του Pearson, είναι

Αν και ο τύπος δεν είναι ιδιαίτερα δύσκολος στους υπολογισμούς, παρόλα αυτά δεν θα τον χρησιμοποιήσουμε στις παρούσες σημειώσεις, όπου μας ενδιαφέρει μόνο η ερμηνεία του και όχι ο υπολογισμός. Αυτός μπορεί να γίνει με οποιοδήποτε πρόγραμμα στατιστικής ανάλυσης. 

Ασυσχέτιστα Χαρακτηριστικά
όταν ο συντελεστής συσχέτισης είναι ίσος με το 0 (r=0), τότε τα χαρακτηριστικά ΔΕΝ έχουν καμία σχέση, και ονομάζονται ασυσχέτιστα ή ανεξάρτητα. Στο παρακάτω σχήμα βλέπουμε μια περίπτωση ασυσχέτιστων χαρακτηριστικών

Πρεπει κάθε φορά, που υπολογίζουμε κάποιο συντελεστή συσχέτισης στο δείγμα, να μπορούμε να αποκλείσουμε την περίπτωση, σε ολόκληρο τον πληθυσμό να είναι η συσχέτιση μηδενική. Δηλαδή να απαντήσουμε στο βασικό ερευνητικό ερώτημα:
Το Ερώτημα: 
Το ερώτημα αφορά τα χαρακτηριστικά Χ και Υ, και είναι:
«Η συσχέτιση που βρήκαμε ανάμεσα στα χαρακτηριστικά στο δείγμα ήταν τυχαία ή μήπως ΥΠΑΡΧΕΙ πράγματι σημαντική συσχέτιση και στον πληθυσμό;»
Τελικά με το δείγμα μας επιβεβαιώνουμε ότι ΥΠΑΡΧΕΙ πράγματι κάποια σχέση μεταξύ των χαρακτηριστικών και στον πληθυσμό;
H Τιμή P και η Απόφαση
Και στην περίπτωση Β, όπως και στην Α, οι Υπολογιστές μας δίνουν ως αποτέλεσμα, τον «μαγικό» αριθμό στην κλίμακα από το 0 μέχρι το 1, που μας δίνει την ΠΙΘΑΝΟΤΗΤΑ να είναι τα αποτελέσματα της συσχέτισης τυχαία.
	Τον αριθμό αυτό τον ονομάζουμε Τιμή P (P-value)
Αν ο αριθμός αυτός είναι πολύ μικρός, τότε σ συσχέτιση μεταξύ των Χ και Υ, που παρατηρήθηκε στο δείγμα δεν μπορεί να είναι τυχαία, άρα υπάρχει σημαντική συσχέτιση και στον πληθυσμό. Αν ο αριθμός είναι μεγάλος τότε υπάρχει πιθανότητα η συσχέτιση να ήταν τυχαία. Το όριο ανάμεσα στο «μεγάλο» και στο «μικρό» στην παραπάνω πρόταση είναι το 5% ή το 0,05. Ανακεφαλαιώνοντας
· Αν το P<0,05 (πιο μικρό από το 5%) τότε η συσχέτιση ανάμεσα στο Χ και στο Υ που βρήκαμε στο δείγμα δεν είναι τυχαία, δηλαδή φαίνεται πως τα Χ και Υ συσχετίζονται και στον πληθυσμό
· Αν το P>0,05 (πιο μεγάλο από το 5%) τότε η συσχέτιση ανάμεσα στο Χ και στο Υ που βρήκαμε στο δείγμα μπορεί να θεωρηθεί τυχαία, δηλαδή φαίνεται πως τα Χ και Υ δεν συσχετίζονται στον πληθυσμό
Η πιθανότητα να έχουμε κάνει λάθος στον ισχυρισμό μας είναι ίση με P. Για το λόγο αυτό, όσο πιο μικρό είναι το P, τόσο πιο σίγουροι είμαστε για την απόφαση μας και πιο έγκυρο είναι το αποτέλεσμα της έρευνας μας. 
Παράδειγμα 2 (συνέχεια - απόφαση)
Στο παράδειγμα 2, υπολογίσαμε r = 0,86 άρα φαίνεται ότι υπάρχει μια θετική συσχέτιση ανάμεσα στο ύψος και το βάρος των μαθητών (και σύμφωνα με τους εμπειρικούς κανόνες φαίνεται να είναι πολύ ισχυρή). Όμως πόσο σίγουροι είμαστε πως αυτό το εύρημα είναι σημαντικό; Μήπως είναι τυχαίο; 
Από ένα στατιστικό πρόγραμμα βρίσκουμε ότι
		Pearson’s Correlation r= 0,86 
		p = 0,0000…    (P-value) 
Αφού P<<0,05 άρα υπάρχει μια θετική συσχέτιση ανάμεσα στο ύψος και το βάρος των μαθητών. 
Επειδή η Συσχέτιση είναι Θετική, αυτό σημαίνει ότι όσο μεγαλύτερο είναι το ύψος κάποιου μαθητή, τόσο περισσότερο βάρος περιμένουμε να έχει.
Πίνακας για τη σημαντικότητα του r :
Το P είναι αντιστρόφως ανάλογο με το r . Γενικά όσο πιο μεγάλο r βρίσκουμε, τόσο το P γίνεται πιο μικρό. Για κάθε συγκεκριμένο μέγεθος δείγματος που παίρνουμε, υπάρχει λοιπόν ένας κρίσιμος αριθμός (r-κρίσιμο), που αν το r που βρήκαμε εμείς είναι πιο μεγάλο από το r-κρίσιμο, τότε είμαστε βέβαιοι ότι και το P θα είναι μικρότερο από το 5%, δηλαδή θα είναι σημαντικό. 
Ο παρακάτω πίνακας δίνει τα r-κρίσιμα, για διάφορα μεγέθη δείγματος (n):
	n
	r-κρισιμο 
	n
	r-κρισιμο

	10
	0.632
	25
	0,396

	11
	0.602
	26
	0,388

	12
	0.576
	27
	0,381

	13
	0.553
	28
	0,374

	14
	0.532
	29
	0,367

	15
	0.514
	30
	0,361

	16
	0.497
	40
	0,312

	17
	0.482
	50
	0,279

	18
	0.468
	60
	0,254

	19
	0.456
	70
	0,236

	20
	0.444
	80
	0,221

	21
	0.433
	90
	0,209

	22
	0.423
	100
	0,198

	23
	0.413
	400
	0,100

	24
	0.404
	500
	0,089



Έτσι για παράδειγμα, αν κάποιος χρησιμοποίησε 50 μετρήσεις και βρήκε r=0,358 περιμένει ότι αυτό είναι σημαντικό (δηλ. P<0,05), γιατί το r-κρίσιμο για 50 μετρήσεις είναι 0,279 και προφανώς 0,358>0,279. Αν όμως έβρισκε, π.χ. r=0,175, δεν θα το θεωρούσε σημαντικό, αφού 0,175<0,279. 
Για τις αρνητικές τιμές ισχύει το ίδιο. Κοιτάμε πάντα την απόλυτη τιμή του r που βρήκαμε, αν είναι μεγαλύτερη ή μικρότερη από το r-κρίσιμο.
Ο συντελεστής συσχέτισης Spearman
Έχει παρόμοιες ιδιότητες με αυτόν του Pearson, δηλαδή είναι κι αυτός αρνητικός, μηδέν ή θετικός, στην κλίμακα από το -1 μέχρι το +1. Χρησιμοποιείται όταν έχουμε ποιοτικά διατάξιμα χαρακτηριστικά (ή απαντήσεις στην κλίμακα 1-2-3-4-5 – καθόλου, λίγο, μέτρια, πολύ, πάρα πολύ), αλλά μπορεί να χρησιμοποιηθεί και στα ποσοτικά, κυρίως σε περιπτώσεις που δεν έχουμε συμμετρικές κατανομές. Και στην περίπτωση αυτή οι υπολογιστές δίνουν μια τιμή P, με την οποία κρίνουμε τη σημαντικότητα του.  
Παλινδρόμηση
Στην απλή γραμμική παλινδρόμηση προσπαθούμε να περιγράψουμε τη σχέση της Χ με την Υ, με μια ευθεία γραμμή της μορφής Υ=α+βΧ, που μπορεί να χρησιμοποιηθεί και για πρόβλεψη (δίνοντας τιμές στο Χ, που είναι η ανεξάρτητη μεταβλητή, προβλέπουμε το Υ, που είναι η εξαρτημένη)
Η μορφή της ευθείας εξαρτάται από τα α και β.
Το α είναι η «σταθερά» και είναι το σημείο τομής της ευθείας με τον άξονα Υ. 
Το β είναι η «κλίση» της ευθείας, ο ρυθμός μεταβολής δηλαδή της Υ, όταν η Χ αυξάνεται κατά μία μονάδα. Το β είναι μάλιστα η εφαπτομένη της γωνίας που δημιουργεί η ευθεία με τον άξονα των Χ.
Περιπτώσεις
1) η κλίση είναι θετικός αριθμός – αυξάνει το Χ τότε αυξάνει και το Υ

2) η κλίση είναι αρνητικός αριθμός – αυξάνει το Χ, αλλά μειώνεται το Υ

3) η κλίση είναι μηδέν – στην περίπτωση αυτή ΔΕΝ υπάρχει καμία σχέση ανάμεσα στο Χ και στο Υ και η ευθεία δεν μπορεί να χρησιμοποιηθεί για πρόβλεψη.

Βλέπουμε ότι η κλίση (β), έχει παρόμοιες ιδιότητες με το συντελεστή συσχέτισης του Pearson. Και πράγματι έχει το ΙΔΙΟ πρόσημο (+ ή -). Επίσης όταν β=0 τότε και ο συντελεστής συσχέτισης είναι 0.
Ο υπολογιστής μπορεί να μας δώσει εκτιμήσεις για το α και β, για την «καλύτερη» ευθεία η οποία προσαρμόζεται στα δεδομένα μας (ευθεία ελαχίστων τετραγώνων) και να μας δώσει και μια τιμή P, η οποία εκφράζει την πιθανότητα η κλίση της ευθείας σε ολόκληρο τον πληθυσμό, να είναι ίση με 0. Οπότε 
· Αν το P<0,05 (πιο μικρό από το 5%) τότε η ευθεία παλινδρόμησης που συνδέει τα Χ και Υ είναι σημαντική και στον πληθυσμό.
· Αν το P>0,05 (πιο μεγάλο από το 5%) τότε η ευθεία που συνδέει τα Χ και Υ δεν είναι σημαντική στον πληθυσμό και πιθανότατα το β να είναι ίσο με μηδέν και το μοντέλο της παλινδρόμησης δεν είναι καθόλου χρήσιμο.
Σημειώνουμε εδώ, πως η τιμή P για την κλίση της παλινδρόμησης β και για το συντελεστή συσχέτισης r, είναι τα ΙΔΙΑ. Αυτό σημαίνει επιπλέον, πως αν αποδείξουμε ότι το b είναι σημαντικό (δηλ. p<0,05), τότε ταυτόχρονα έχουμε αποδείξει ότι και το r είναι σημαντικό και αντίστροφα.
Παράδειγμα
Για να ελεγχθεί αν κάποιες δοσολογίες λιπάσματος επιδρούν στην παραγωγή ντομάτας, ετοιμάστηκαν 12 πειραματικά τεμάχια και δόθηκαν διάφορες δοσολογίες. Μετρήθηκε η παραγωγή ντομάτας με τα ακόλουθα αποτελέσματα
	Λίπασμα
	12 
	5 
	15 
	17 
	20 
	14 
	6 
	23 
	11 
	11 
	13 
	8 

	Παραγωγή 
	24 
	18 
	31 
	33 
	26 
	30 
	20 
	25 
	25 
	27 
	21 
	29 



Αποτελέσματα
Από το διάγραμμα διάχυσης φαίνεται πως η ευθεία που προσαρμόζεται έχει θετική κλίση (αυξάνει το λίπασμα, αυξάνει και η παραγωγή)


Ο υπολογιστής μας δίνει την εκτίμηση της καλύτερης ευθείας που προσαρμόζεται στα δεδομένα μας
			Υ = 20,666 + 0,394 .Χ
Το μοντέλο όμως δεν είναι σημαντικό, γιατί η τιμή P, που δίνει ο υπολογιστής είναι 			p=0,131 > 0,05
συνεπώς τα αποτελέσματα είναι τυχαία, δεν είναι σημαντικά και η κλίση της ευθείας μπορεί να είναι 0 αν μετρήσουμε όλο τον πληθυσμό. Συνεπώς δεν μπορούμε να αποδείξουμε πως όσο αυξάνει το λίπασμα αυξάνει και η παραγωγή στο συγκεκριμένο παράδειγμα. 
 

5.4 Περίπτωση Γ – Συσχετίσεις Ποιοτικών Χαρακτηριστικών 
Αν θέλουμε να ελέγξουμε αν υπάρχει σχέση ανάμεσα σε δύο ΠΟΙΟΤΙΚΑ χαρακτηριστικά, χρησιμοποιούμε τη διαδικασία που ονομάζεται X2-TEST (Chi-square Test) 
Tα χαρακτηριστικά μπορεί να είναι και τα δύο ονομαστικά ή και τα δύο διατάξιμα ή ένα ονομαστικό κι ένα διατάξιμο. 
Όταν σε ένα δείγμα μελετάμε ταυτόχρονα δύο ποιοτικά χαρακτηρηστικά, τα αποτελέσματα παρουσιάζονται σε ένα πίνακα διπλής εισόδου ή ένα πίνακα συνάφειας (contingency table).

Ένας πίνακας συνάφειας για τα χαρακτηριστικά Α και Β είναι της μορφής
	         B
  A                     
	1
	2
	...
	c

	1
	f11
	f12
	...
	f1c

	2
	f21
	f22
	...
	f2c

	...
	...
	...
	...
	...

	r
	fr1
	fr2
	...
	frc


Τα f που αναφέρονται στα κελιά του πίνακα, είναι οι συχνότητες που βρήκαμε στο δείγμα και το άθροισμα όλων των συχνοτήτων μας δίνει το n.



Παράδειγμα 3
Σε ένα ερωτηματολόγιο που δόθηκε σε 227 αγρότες σχετικά με τη χρήση φυτοφαρμάκων, υπήρχε η ερώτηση «διαβάζετε τις ετικέτες των φυτοπροστατευτικών προϊόντων πριν τη χρήση;» (Δυνατές απαντήσεις: καθόλου, μερικές φορές, πάντα). Για να συσχετιστεί η ερώτηση με το είδος της καλλιέργειας που είχαν οι συγκεκριμένοι αγρότες, δημιουργήθηκε ο πίνακας συνάφειας

	
	Ελιά
	Αμπέλι
	Καρποφόρα
	Κηπευτικά

	Καθόλου
	21
	14
	12
	25

	Μερικές Φορές
	32
	18
	14
	14

	Πάντα
	40
	11
	15
	11



Στις στήλες βάλαμε το είδος και στις γραμμές την απάντηση στην ερώτηση.
Σε ένα τέτοιο πίνακα, συμπληρώνουμε πάντα μια στήλη και μια γραμμή, που περιλαμβάνουν τα περιθωριακά αθροίσματα γραμμών και στηλών, ως εξής
	
	Ελιά
	Αμπέλι
	Καρποφόρα
	Κηπευτικά
	ΣΥΝΟΛΟ

	Καθόλου
	21
	14
	12
	25
	72

	Μερικές Φορές
	32
	18
	14
	14
	78

	Πάντα
	40
	11
	15
	11
	77

	ΣΥΝΟΛΟ
	93
	43
	41
	50
	227



Τα περιθωριακά αθροίσματα είναι οι συχνότητες που έχουμε καταγράψει σε κάθε μια από τις ερωτήσεις χωριστά, δηλαδή για την απάντηση στην ερώτηση αν διαβάζουν τις ετικέτες των φυτοφαρμάκων:
	
	Συχνότητα 
	Σχ.Συχνότητα 

	Καθόλου
	72
	31,7 %

	Μερικές Φορές
	78 
	34,4 %

	Πάντα
	77 
	33,9 %

	ΣΥΝΟΛΟ
	227
	100,0% 



και για το είδος καλλιέργειας
	
	Συχνότητα 
	Σχ.Συχνότητα 

	Ελιά 
	93
	41,0 % 

	Αμπέλι
	43
	18,9 % 

	Καρποφόρα 
	41
	18,2 % 

	Κηπευτικά 
	50
	22,0 % 

	ΣΥΝΟΛΟ 
	227 
	100,0% 



Το Σύνθετο Ραβδόγραμμα. 
Όταν έχουμε ένα χαρακτηριστικό, το παρουσιάζουμε με απλό ραβδόγραμμα, όταν όμως έχουμε δύο χαρακτηριστικά (πίνακα συνάφειας), τότε χρησιμοποιούμε Σύνθετο Ραβδόγραμμα. 


Για το σύνθετο ραβδόγραμμα, επιλέγουμε ένα από τα δύο χαρακτηριστικά και το τοποθετούμε στον άξονα Χ (π.χ. το ειδος καλλιέργειας). Για να παρουσιάσουμε το δεύτερο χαρακτηριστικό, επιλέγουμε διαφορετικά ορθογώνια με διαφορετικά σχέδια ή χρώματα. Στον άξονα Υ παρουσιάζονται οι συχνότητες.



Το Ερώτημα
Υπάρχει κάποια σχέση ανάμεσα στα δύο ποιοτικά χαρακτηριστικά ή μήπως αυτά είναι ανεξάρτητα; 
To συγκεκριμένο ερώτημα, μπορεί να φαίνεται απλό στη διατύπωση, παρουσιάζει όμως δυσκολίες όταν προσπαθούμε να κατανοήσουμε τι σημαίνει σχέση ανάμεσα σε δύο χαρακτηριστικά και τι σημαίνει ανεξαρτησία. Θα προσπαθήσουμε να βοηθήσουμε τον αναγνώστη, στην κατανόηση αυτή, ακολουθώντας το παράδειγμα 3.  Επανερχόμενοι λοιπόν στο παράδειγμα, διατυπώνουμε το ερώτημα:
«Έχει σχέση το είδος καλλιέργειας με την απάντηση στην ερώτηση που κάναμε;»
Θα προσπαθήσουμε στη συνέχεια να κατανοήσουμε Τι σημαίνει «σχέση» ανάμεσα στα δύο αυτά χαρακτηριστικά. Ξεκινώντας ας υπολογίσουμε τα ποσοστά της απάντησης στην ερώτηση,  χωριστά σε κάθε είδος καλιέργειας,  στο δείγμα μας
	
	Ελιά
	Αμπέλι
	Καρποφόρα
	Κηπευτικά

	Καθόλου
	22,6%
	32,6%
	29,3%
	50,0%

	Μερικές Φορές
	34,4%
	41,9%
	34,1%
	28,0%

	Πάντα
	43,0%
	25,6%
	36,6%
	22,0%

	ΣΥΝΟΛΟ
	100%
	100%
	100%
	100%



Σημείωση: Τα ποσοστά είναι οι σχετικές συχνότητες, δηλαδή για την πρώτη στήλη (Ογκολογική), διαιρούμε όλες τις συχνότητες δια 35 που είναι το σύνολο της ογκολογικής και πολλαπλασιάζουμε με το 100, π.χ.
			21/93*100 = 22,6 (%)       κλπ.
Με τον ίδιο τρόπο συνεχίζουμε και για τις άλλες στήλες (κλινικές). 
Όταν τα ποσοστά κατανέμονται με τον ίδιο τρόπο στους τέσσερις τύπους καλιέργειας, ΤΟΤΕ ΔΕΝ υπάρχει σχέση ανάμεσα στην ερώτηση και στο είδος Στο παράδειγμα μας όμως έχουμε 
Ελιά	22,6% - 34,4% - 43% 
Αμπέλι 	32,6% - 41,9% - 25,6%
Καρποφόρα	29,3% - 34,1% - 36,6%
Κηπευτικά 	50% - 28% - 22%
Φαίνεται ότι η κατανομή των ποσοστών δεν είναι η ίδια, άρα υπάρχει μια σχέση, στο δείγμα μας. 
Για να μην υπάρχει σχέση θα έπρεπε να βρίσκαμε τις ίδιες κατανομές ποσοστών σε κάθε είδος  π.χ.
	
	Ελιά
	Αμπέλι
	Καρποφόρα
	Κηπευτικά

	Καθόλου
	31,7 %
	31,7 %
	31,7 %
	31,7 %

	Μερικές Φορές
	34,4 %
	34,4 %
	34,4 %
	34,4 %

	Πάντα
	33,9 %
	33,9 %
	33,9 %
	33,9 %

	ΣΥΝΟΛΟ
	100%
	100%
	100%
	100%



Αυτό δηλαδή θα σήμαινε, ότι οποιαδήποτε είδος κι αν καλλιεργούσε κανείς η απάντηση στην ερώτηση, αν διαβάζει τις ετικέτες θα ήταν η ίδια. Δηλ. πάντα το 31,7% των αγροτών θα έλεγε πως δεν τις διαβάζει καθόλου, το 34,4% θα έλεγε πως τις διαβάζει μερικές φορές και το υπόλοιπο 33,9% τις διαβάζει πάντα.
Στην περίπτωση όμως που έχουμε διαφορετικά ποσοστά ανα καλλιέργιεα, τότε φαίνεται πως υπάρχει μια σχέση, αφού στις κηπευτικές καλλιέργειες φαίνεται πως οι μισοί δεν διαβάζουν τις ετικέτες ποτέ (50%)  ενώ στις ελιές, το ποσοστό αυτό είναι πολύ πιο μικρό (22,6%).
Διαφορετικές κατανομές ποσοστών λοιπόν στο δείγμα, σημαίνει ότι υποψιαζόμαστε μια σχέση ανάμεσα στα χαρακτηριστικά.
Χρειαζόμαστε στην περίπτωση αυτή επίσης, μια στατιστική διαδικασία (τεστ), ώστε να αποκλείσουμε την πιθανότητα να είναι τα αποτελέσματα του δείγματος, τυχαία. Η μέθοδος που εξετάζει αν δύο ποιοτικά χαρακτηριστικά έχουν σχέση ή όχι, είναι το τεστ Χ2 (chi-square test)



H Τιμή P και η Απόφαση
Οι Υπολογιστές χρησιμοποιώντας τη διαδικασία Χ2, μας δίνουν ως αποτέλεσμα, ένα «μαγικό» αριθμό στην κλίμακα από το 0 μέχρι το 1, που μας δίνει την ΠΙΘΑΝΟΤΗΤΑ να είναι τυχαία η σχέση που βρήκαμε στο δείγμα.
Τον αριθμό αυτό τον ονομάζουμε Τιμή P (P-value)
Αν ο αριθμός αυτός είναι πολύ μικρός, τότε σ σχέση μεταξύ των  χαρακτηριστικών Α και Β, που παρατηρήθηκε στο δείγμα δεν μπορεί να είναι τυχαία, άρα υπάρχει σημαντική σχέση και στον πληθυσμό. Αν ο αριθμός είναι μεγάλος τότε υπάρχει πιθανότητα η σχέση να ήταν τυχαία. Το όριο ανάμεσα στο «μεγάλο» και στο «μικρό» στην παραπάνω πρόταση είναι το 5% ή το 0,05. Ανακεφαλαιώνοντας
· Αν το P<0,05 (πιο μικρό από το 5%) τότε η σχέση ανάμεσα στα ποιοτικά χαρακτηριστικά Α και Β, που βρήκαμε στο δείγμα δεν είναι τυχαία, δηλαδή φαίνεται πως τα Α και Β έχουν κάποια σχέση και στον πληθυσμό
· Αν το P>0,05 (πιο μεγάλο από το 5%) τότε η σχέση ανάμεσα στα ποιοτικά χαρακτηριστικά Α και Β, που βρήκαμε στο δείγμα μπορεί να θεωρηθεί τυχαία, δηλαδή φαίνεται πως τα Α και Β δεν έχουν κάποια σχέση στον πληθυσμό
Η πιθανότητα να έχουμε κάνει λάθος στον ισχυρισμό μας είναι ίση με P. Για το λόγο αυτό, όσο πιο μικρό είναι το P, τόσο πιο σίγουροι είμαστε για την απόφαση μας και πιο έγκυρο είναι το αποτέλεσμα της έρευνας μας. 

Παράδειγμα 3 (συνέχεια - απόφαση)
Εδώ υπολογίσαμε X2=14,42 και P=0,025.
Αφού p<0,05 τότε φαίνεται να υπάρχει κάποια σχέση ανάμεσα στο είδος που καλλιεργούν και στην απάντηση που δίνουν στην κρίσιμη αυτή ερώτηση οι αγρότες. 


Παράδειγμα 4
Για να ελεγχθεί η ευαισθησία της ανθοφορίας της γαρδένιας στο ηλιακό φως τοποθετήθηκαν 40 γλάστρες σε άμεση έκθεση στο ηλιακό φως και 40 γλάστρες στη σκιά. Από τα αποτελέσματα που παρουσιάζονται στον πίνακα μπορείτε να πείτε αν η ανθοφορία της γαρδένιας επηρεάζεται από την άμεση έκθεση στο ηλιακό φως;
	
	ανθοφορία

	φωτισμός
	πλούσια
	φτωχή

	φως
	6
	34

	σκιά
	28
	12



Στην περίπτωση αυτή, βρίσκουμε Χ2=24,7 και p<<0.05. Αρα υπάρχει σημαντική σχέση ανάμεσα στο φως και την ανθοφορία της γαρδένιας. Βρίσκοντας τα επιμέρους ποσοστά
	
	ανθοφορία
	

	φωτισμός
	πλούσια
	φτωχή
	Συνολο

	φως
	15%
	85%
	100%

	σκιά
	70%
	30%
	100%



συμπεραίνουμε πως η ανθοφορία έχει πολύ περισσότερες πιθανότητες να είναι πλούσια στη σκιά (70%) από ότι στο φως (15%)

